runetrust/blame-folketinget-dk huggingface dataset:
Vivi Kier (KF), 2008-04-03:
Så hvor meget sympati man end kan have for den her gruppe mennesker, som står i en svær problemstilling, må vi sige, at med hensyn til punkt 1 og punkt 3 gælder lovgivningen allerede og giver mulighed for de her ting, og når det gælder cpr-nummeret, så er det en meget, meget omsiggribende proces, man skal gå i gang med, hvis det skal være muligt.
Morten Messerschmidt (DF), 2006-02-08:
Der kunne jeg bare godt tænke mig at høre, om ikke ministeren ville forholde sig til, at på en lang række områder, vil det, hvis det her direktiv – eller i hvert fald substansen i de artikler, jeg har nævnt her – vedtages, simpelt hen være forbudt for de danske myndigheder at stille krav til udenlandske virksomheder: Vi må ikke stille krav om registrering, vi må ikke stille krav til tilladelsernes rækkevidde, vi må ikke stille krav til økonomiske test.
Line Barfod (EL), 2005-03-15:
Jeg tror sådan set også, at det er grunden til, at de offentligt ansatte, som de er flest, ikke reagerer voldsomt følelsesmæssigt mod denne her reform, men har en grundliggende tillid til, at hvis man ellers er indstillet på at påtage sig nye arbejdsopgaver, er der også beskæftigelse og måske endda mere interessant beskæftigelse på den anden side af kommunalreformen.
Per Clausen (EL), 2005-05-31:
Jeg håber da, at de besvarelser, der kommer fra ministrene her efterfølgende, vil vise, at den bekymring, vi havde, for, at det var salamitaktikken, der var i gang, er en overdrivelse, en misforståelse, og at man i virkeligheden er indstillet på at lave en ordentlig behandling af det her, sådan at vi også fremover kan have en støtte af distributionen af de her blade, som sikrer, at der også fremover er meget mangfoldighed.
Lars Barfoed (KF), 2013-11-26:
Derfor synes jeg jo f.eks., at det ville være fornuftigt, at de ting, vi blev enige om vi gerne ville gennemføre, men som finansministeren i foråret mente der ikke var penge til før i 2015, for han havde ikke flere penge, sagde han, gennemfører vi så straks nu i stedet for at vente til 2015, for nu er der sket det, at finansministeren åbenbart har fået kigget i en skuffe, han havde et sted, og set, at, hov, her ligger 1-2 mia. kr., som han havde glemt i foråret.
Anders Samuelsen (RV), 2001-02-21:
»Kommunerne og amterne«, står der så videre, »opfordres til at vurdere de kommende tilskudsordninger, herunder ved indgåelse af driftoverenskomster med selvejende institutioner, med henblik på at stille krav om forpligtende sociale klausuler ved opgavevaretagelsen.«
Rune Lund (EL), 2018-01-30:
Hvis ikke vi afskaffede forældelsesfristen med tilbagevirkende kraft, ville vi svigte folk som Godhavnsdrengene, som er blevet svigtet af den danske stat og bl.a. udsat for psykisk terror og grov vold, mens de var anbragt på børnehjem i 1960'erne og 1970'erne, og som har kæmpet for erstatning for tort og for en undskyldning i årevis.
Lene Jensen (S), 2004-11-30:
Jeg synes også, de har gode argumenter for det, f.eks. at forslaget vil gøre det dyrere pr. elev for kommuner, der har en produktionsskole i forvejen, at forslaget vil sætte de små skolers eksistens under pres, og at det især vil være skoler i yderområderne, som kan få problemer, alt sammen til skade for de unge mennesker, der har brug for det.
Charlotte Dyremose (KF), 2015-05-06:
Jeg får lyst til at nævne, at jeg for tiden sidder ovre hos ligestillingsministeren og drøfter prostitution, og hvor vi kaster masser af penge efter det at forsøge at hjælpe prostituerede ud af prostitution, uden at have den fjerneste anelse om, hvor mange mennesker der er prostituerede i det her land.
Peter Hummelgaard (S), 2020-12-11:
Regeringen afviser beslutningsforslaget, i særdeleshed jo fordi vi synes, der er behov for i højere grad, og det gælder jo i særlig grad dem, der repræsenterer lønmodtagerne, og dem, der repræsenterer arbejdsgiverne, at få snakket sig til rette – ligesom vi jo også skal i Folketinget på tværs af partierne – med hensyn til hvordan man så finder de rette balancer i forhold til det her ansvar.
Mads Fuglede (V), 2019-11-20:
Vi bruger de her konventioner til bl.a. at hjemsende personer, der har fået domme imod sig, eller smide dem ud af Danmark, og man kan ikke logisk sige, at vi skal bruge konventionerne til at sende folk hjem og have andre til at respektere de konventioner, så de kan modtage folk, der bliver udvist af Danmark, og så samtidig sige, at de konventioner ikke gælder for os.
Torben Hansen (S), 2006-02-21:
Hvis ikke der snart sker noget, kan et landsplandirektiv være løsningen i den sidste ende, men det regulære smøleri, vi kan se rundtomkring, kan risikere at være medvirkende til at blokere for den aftalte udskiftningsordning for landvindmøller og dermed også være med til at blokere for dansk industri og dansk selvforsyning.
Dennis Flydtkjær (DF), 2019-12-05:
Jeg tager det egentlig mest af alt som en erkendelse af, at det er lovsjusk – altså at man godt ved, at der er det problem; altså at det ikke handler om miljøet, for så havde man jo taget højde for det, ved at der var materialer, der var lavet af bionedbrydelige bambusblade eller palmeblade.
Hans Kristian Skibby (DF), 2017-03-02:
Uanset om man synes, det går godt for dansk iværksætterkultur eller ej, er det jo en kendsgerning, at det for mange kan være vanskeligt at tilvejebringe tilstrækkelig iværksætterkapital – også kapital fra velmenende folk, som synes om ideen, og som tror på den.
Margrethe Vestager (RV), 2001-05-09:
Jeg synes, det er meget illustrativt for en debat af den her karakter, at man synes, at det i den forbindelse er nødvendigt at generalisere sådan, at man ikke kan få nuancerne med, og at man ikke kan vise, hvilken bredspektret skole vi faktisk har, og at man derfor heller ikke har plads til at anerkende det gode, som faktisk foregår, og det afsæt, der er for at skabe positive forandringer.
Henrik Høegh (V), 2010-12-02:
Jeg har meget tiltro til, at der er en stor viden blandt danske forbrugere om, at der ikke i økologiske produkter er anvendt gmo, og derfor tror jeg, at de valg, der foregår derude i dag, for rigtig mange foregår i en bevidsthed om, at hvis man ønsker produkter, hvor der ikke er anvendt gmo, skal man gå efter Ø-mærket.
Kristian Jensen (V), 2006-02-07:
Eftersom de færreste rengøringsselskaber alene gør rent hos sig selv, men de fleste trods alt har kunder, de går ud og gør rent hos, kunne vi kun kontrollere i hovedsædet, men ikke derude, hvor rengøringen rent faktisk fandt sted, f.eks. kontorer, butikker og trappeopgange, og derfor havde vi manglende muligheder for at gennemføre en effektiv kontrol.
Mette Frederiksen (S), 2010-03-17:
Men det gør Benedikte Kiær tilsyneladende som socialminister og som politiker, og derfor må man jo alt andet lige, medmindre regeringen går ud og siger, at det forholder sig direkte modsat, forvente, at der er en sammenhæng mellem de udsagn, vi desværre kender så godt for CEPOS, og så det grundlag, hvorpå socialministeren arbejder.
Sophie Løhde (V), 2013-06-27:
Det kan jeg da godt forstå måske ikke er det sjoveste, men man kan jo ikke bebrejde oppositionspartierne eller regeringens parlamentariske grundlag for, at vi sådan set bare siger: Lad os dog afprøve den fortolkning, som skiftende danske regeringer altså har haft i mere end 20 år.
Torsten Gejl (ALT), 2020-11-10:
Vi havde glæden af at se en tunfisk på 300 kg springe op af vandet, da vi var derude med Miljøudvalget, og jeg tror, at det står på vores alle sammens nethinde som billedet på et dyr, næsten lige så stor som en bil, der er kommet tilbage til Øresund, og som kan ses derude, hvis man er heldig.
Peter Skaarup (DF), 2005-05-04:
Derfor vil jeg godt spørge statsministeren om, hvordan det hænger sammen, når man på den ene side siger, at der er brug for, at nogle udlændinge kommer til at se på vores forskning med friske øje, men at man på den anden side ikke vil være med til, at der nedsættes en sandhedskommission.
Kristian Thulesen Dahl (DF), 2000-10-31:
Derfor vil jeg afsluttende også spørge indenrigsministeren, om ikke indenrigsministeren kan se, at så stort et antal personer af fremmed herkomst, der kommer, vil skabe nye store problemer for det danske samfund, og at det derfor er på tide, at vi i det danske samfund nu får en debat om, hvor mange vi overhovedet kan integrere i det danske samfund, hvis integrationen skal være vellykket.
Özlem Sara Cekic (SF), 2009-01-22:
Og der kan man faktisk også se i undersøgelser, at for gruppen af skizofrene er risikoen for tilbagefald helt nede på 9 pct., hvis de pårørende bliver inddraget, i modsætning til mellem 40 og 65 pct., hvis de pårørende ikke bliver inddraget.
Karina Adsbøl (DD), 2024-04-23:
Forslaget her handler om at pålægge regeringen inden udgangen af folketingsåret 2024-25 at fremsætte et forslag til lov om fattigdom, der indeholder en officiel fattigdomsgrænse og en målsætning om at halvere andelen af fattige danskere inden 2030 sammenlignet med 2022, herunder en halvering af antallet af børn i fattigdom, og forslaget skal medføre, at der nedsættes et fattigdomsråd.
Ellen Trane Nørby (V), 2016-11-15:
Det ændrer ikke på, at hf er en stærk uddannelse, også en stærk mønsterbryderuddannelse, men skal den fremover være en endnu stærkere mønsterbryderuddannelse, skal vi sikre, at der ikke er op mod 30 pct., der falder fra undervejs.
Tom Behnke (FRI), 2000-01-26:
Der er nogle helt bestemte kriminalitetstyper, der skal til, og derudover skal man følge retsplejelovens regler om legemsindgreb, som jo også i sig selv er en begrænsning af, i hvilket omfang og i hvilke tilfælde det vil kunne lade sig gøre at foretage en registrering.
Margrete Auken (SF), 2003-12-12:
At gå op og sige, at nu stopper vi det her, fordi vi vil spare penge, kan i andre henseender være fornuftigt nok, men med hensyn til Det Kongelige Teater er det jo ikke det, der er problemet. Problemet er, at de simpelt hen får ødelagt de vilkår, de har i øjeblikket, ved at få alt for mange mursten, alt for mange kubikmeter og alt for lidt reel opbakning.
Stine Brix (EL), 2012-05-15:
Vi sløjfer muligheden for at ryge cigaretter eller pibe på enkeltmandskontorer, og det er først og fremmest af hensyn til sekretæren, rengøringspersonalet og andre, som skal bevæge sig ind på enkeltmandskontoret, og som udsættes for passiv rygning i den forbindelse.
Tom Behnke (FP), 1998-04-02:
Vi stiller krav om, at hvis man ønsker at opnå dansk statsborgerskab, så må det være helt naturligt, at man er i stand til at forsørge sig selv. Der er så et fjerde kriterium, som ofte har gjort sig gældende, og som vi i Fremskridtspartiet også lægger vægt på, nemlig at ansøgerne har tilstrækkelig med danskkundskaber både i skrift og i tale.
Christine Antorini (S), 2012-05-15:
Og derfor skal det jo være attraktivt at vælge en erhvervsuddannelse, altså fordi der er jobmuligheder, men hvis det er lidt af et lotteri, hvor man ikke aner, om man kan gennemføre, fordi der ikke er tilstrækkeligt med praktikpladser, kan jeg godt forstå, at de unge tænker: Nej, så må jeg hellere vælge en af de gymnasiale uddannelser.
Martin Geertsen (V), 2021-05-27:
Jeg vil høre, om hr. Peder Hvelplund sådan i hovedtræk kan genkende den beskrivelse, eller om han i hvert fald kan bekræfte, at regeringen ikke er pålagt at genfremsætte loven her i Folketinget til efteråret, så vi kan få hele den politiske diskussion hernede i Folketingssalen.
Lars Kramer Mikkelsen (S), 2002-01-11:
Ud over at jeg synes, og det sagde jeg i min ordførerrunde, at det her forslag er fornuft - det er det bl.a., fordi der er en socialdemokrat, der tidligere har fremsat det - vil jeg sige, at der ikke er nogen speciel grund til, at jeg skal slås med SF om det her.
Pernille Skipper (EL), 2020-06-22:
Hvis det er sådan, som fru Karina Adsbøl udlægger det, altså at man skal have kompensation, hvis man bliver fejlbehandlet, eller hvis det, som vi også tidligere var enige om i Dansk Folkeparti og Enhedslisten, at når f.eks. et menneske med handicap får frataget en ydelse, skal det, at de anker sagen have opsættende virkning, sådan at kommunen ikke kan spare penge, imens sagen bliver behandlet ved en klageinstans.
Henrik Dahl (LA), 2019-10-23:
Med lovforslag L 38 bliver det jo, som alle ved, foreslået, at sager om frakendelse af dansk statsborgerskab for personer med dobbelt statsborgerskab, og for hvem det gælder, at de er mistænkt for at falde ind under straffelovens kapitler 12 og 13, i første instans bliver behandlet administrativt og ikke af domstole.
Zenia Stampe (RV), 2015-07-03:
Der står: Genindførelse af optjeningsprincippet for børnetilskud og børne- og ungeydelse for flygtninge vil betyde, at flygtninge får en større tilknytning til det danske samfund ved at have været her i landet i en længere periode, før de kan opnå ret til de fulde ydelser. Ja, undskyld, fører det så også til en større tilknytning for danskere, hvis man siger, at de først må få den ene eller anden ydelse, hvis I venter i noget tid på den?
Niels Bloch Jespersen (S), 2000-03-17:
Bl.a. ville det jo være nødvendigt, at man indrapporterede til Danmarks Statistik, og samtidig så måtte erhvervet indberette enkeltindberetninger til Miljøstyrelsen. Så jeg skal kort konstatere, at vi fra Socialdemokratiet ikke kan anbefale beslutningsforslaget.
Rasmus Stoklund (S), 2025-03-26:
Jeg ved, at Skattestyrelsen, der administrerer godtgørelsesordningen for CO 2 -afgiften, har etableret vejledningskanaler, sådan at fiskerne kan få vejledning om, hvordan CO 2 -afgiften godtgøres hurtigt som muligt, også af hensyn til fiskernes løbende likviditet.
Per Clausen (EL), 2005-06-14:
Man kan godt vælge det udgangspunkt, som hr. Torben Hansen var inde på, nemlig at tale om, hvor lidt det her fylder i forhold til den samlede pakke, men man må jo også erkende, at når Socialdemokratiet, SF og Det Radikale Venstre ender med at stemme for dette lovforslag på baggrund af de resultater, de har opnået, så er det også udtryk for megen forligsvilje, for lovforslaget indeholder jo stadig væk en række soleklare forringelser, hvoraf enkelte jo også påpeges i Socialdemokratiets, SF's og Det Radikale Venstres høringssvar.
Carsten Hansen (S), 2002-11-07:
I det nuværende system kan det i hvert fald forhindre en hensigtsmæssig udnyttelse af institutionsdriften. Men når vi i dag ikke kan give tilsagn om at støtte forslaget, skyldes det bl.a., at forslaget også giver ministeren hjemmel til at indføre afløftning af moms på nybyggeri.
Ole Sohn (SF), 2004-12-15:
Når det gælder de svageste i samfundet, synes vi, det er katastrofalt, at undersøgelser viser, at hen ved 90.000 børn lever i familier, som ikke kan få dagen og vejen til at hænge ordentligt sammen på en måde, som burde være naturlig i et af verdens rigeste samfund.
Leila Stockmarr (EL), 2026-02-18:
Mener ministeren, at DSB's direktør over for Folketinget og ministeren har givet et retvisende billede af Arbejdstilsynets konklusioner på deres besøg i DSB's driftscenter den 21. januar 2026, når DSB's direktør under den åbne tekniske gennemgang i Transportudvalget den 27. januar sagde, at: »Deres konklusion er, at de tiltag, der ledelsesmæssigt er sat i gang, er de rigtige i forhold til at løse problemet.
Kim Edberg Andersen (NB), 2023-12-14:
Hvis vi nu finder love, hvor reglerne i ti tilfælde bliver udnyttet – det kan eksempelvis være statsborgerskabsloven, hvor vi jo lige har stemt, jeg ved ikke hvor mange igennem, og der er reglerne også blevet udnyttet – skal vi så lige sætte dem i bero, indtil vi får lavet ny lovgivning, som lukker de huller, der i dem?
Rikke Hvilshøj (V), 2006-03-21:
Det er stadig væk nogle indholdsløse anklager, som hr. Jørgen Arbo-Bæhr kommer med, rettet mod vores uafhængige Flygtningenævn og deres afgørelser, som kan ende med afslag, fordi det er vurderet, at der ikke er grundlag for, at en person er forfulgt.
Pia Kristensen (DF), 2007-05-23:
Så vil jeg sige, at hvis man føler sig overbebyrdet med dokumentation af den ene eller den anden art, så synes jeg også, det kommer meget an på, at man måske på arbejdsstedet, på det pågældende plejehjem, skal prøve at planlægge bedre, at man måske skal ændre nogle arbejdsrutiner.
Christian H. Hansen (DF), 2001-01-30:
, så uanset hvad vi foretager os, kan det jo ikke blive forligsbrud. Men jeg kan nu konstatere, og det må jeg så have en bekræftelse af ordføreren på, at det her forslag ikke bliver til noget, fordi man ikke vil bryde folkeskoleforliget, og det vil sige, at Dansk Folkeparti og vælgerne er ført bag lyset.
Kristian Thulesen Dahl (DF), 1998-06-04:
Jeg tror også, det vil vise sig, at vi vil få brug for det finanslovforslag for det kommende år, som vi vil se i august måned, og som vi skal behandle i løbet af efteråret, for jeg tror, regeringen på et tidspunkt må sande, at det også er nødvendigt med en finanspolitisk stramning, hvor det drejer sig om at finde offentlige besparelser.
Peter Christensen (V), 2012-01-11:
Er ministeren enig med MF Bjarne Laustsen i, at den kommende skattereform skal indeholde en millionærskat, mod at Radikale Venstre til gengæld får indrømmelser på boligskatten, jf. Berlingske den 5. januar 2012: »Laustsen: R kan overtales til millionærskat«?
Hans Hækkerup (S), 1998-06-10:
Det fremgår af aktstykket, at Joint Strike Fighter-projektet er inddelt i en række faser, og at dansk deltagelse i Requirements Validation-fasen ikke indebærer nogen forpligtelse til at købe flyene, ligesom eventuelt videre dansk deltagelse i projektet efter den nuværende fase alene vil ske efter en ny politisk beslutning herom.
Troels Lund Poulsen (V), 2006-12-05:
Havde vi ikke været i den situation, at vi havde taget det politiske ansvar på vore skuldre, var det da tydeligt, hvordan verden havde udviklet sig, nemlig til at være et sted, hvor vi ville have oplevet en langt større destabilisering og langt større terrorangreb, fordi de jo så ville have været i en situation, hvor de havde haft nogle sikre lande at kunne operere ud fra.
Lotte Rod (RV), 2016-01-12:
Vi har med vilje et så lille sekretariat som muligt, så flest mulige penge går til mindretallet, og jeg vil derfor gerne bruge den her lejlighed til at gentage min betænkelighed ved, at det i et år har kostet os halvanden medarbejder, så vidt jeg husker, at besvare spørgsmålene fra Rigsrevisionen, og det er jo ellers alt det, vi overhovedet har af sekretariat.
Karina Adsbøl (DF), 2020-01-21:
Jeg er helt med på, at det nok ikke kommer med i det her lovforslag, men når det er sagt, vil jeg bare gerne høre ministeren, om ministeren vil tage en dialog med sine ministerkollegaer, bl.a. sundheds- og ældreministeren, om, om det kunne være en idé ikke kun at kigge på det, der er underlagt de fem socialtilsyn, men også kigge på andet, som netop hører under sundheds- og ældreministerens ressortområde.
Benny Engelbrecht (S), 2016-05-04:
Der kan vel heller ikke være nogen tvivl i finansministerens sind om, at det er et spørgsmål, som også har optaget os Socialdemokrater meget, hvad de fremtidige udgifter til flygtninge vil være, for finansministeren har jo deltaget i adskillige samråd og har svaret på rigtig mange spørgsmål om lige præcis det.
Hanne Bjørn-Klausen (KF), 2020-06-09:
Jeg kunne f.eks. godt have undværet et besøg af sundhedsplejersken, som gav mig en bog om at blive forældre for første gang, ligesom jeg godt kan forstå, at forældre, der har mistet lidt større børn, godt kan undvære jobcenterets sagsbehandlere, der ringer om møder og om papirer, der skal udfyldes.
Sjúrður Skaale (JF), 2020-10-20:
Men når der sker en oprustning, når Rusland gør det, som de gør, og det kan være tilfældigheder, at Sverige vil øge sit budget med 40 pct., og Rusland er meget offensive i disse dage, mener ordføreren så, at vi ikke skal gøre noget som helst, altså intet, og at vi slet ikke skal investere noget som helst i forsvar?
Jacob Jensen (V), 2022-02-08:
Men det kan vi selvfølgelig vende tilbage til under udvalgsbehandlingen, også i forhold til hvad det er for nogle vurderinger, der ligger til grund for, at man siger, at det godt kan lade sig gøre, når branchen i sit høringssvar siger, at det ikke kan lade sig gøre, som de ser det.
Pernille Rosenkrantz-Theil (S), 2020-12-16:
I alle typer af daginstitutioner vil der derfor komme mere pædagogisk personale i årene fremover, og det gælder altså både de kommunale og de selvejende daginstitutioner, men også private institutioner, som selv optager børn, og som ikke har driftsoverenskomst med kommunerne.
Martin Henriksen (DF), 2010-11-09:
Når der er forskellige strømninger, må vi som politikere agere ud fra det, og vi må forsøge at rette ind efter det, for hvis ikke vi gør det, og hvis ikke vi er villige til at justere politikken, jamen så risikerer vi at vende tilbage til det, der var før 2001-02, hvor Socialdemokraterne med støtte fra venstrefløjen havde for lidt styr på det.
Carsten Bach (LA), 2017-11-24:
Ifølge et høringssvar fra Dansk Erhverv bør undtagelsen fra regulering være sektorneutral, og den bør derfor udvides til at gælde alle virksomheder, der levere overskudsvarme, fordi erhvervslivet sådan helt generelt er kendetegnet ved at være konkurrenceudsat og effektivt drevet.
Jeppe Bruus (S), 2022-02-24:
Det er centralt i den nuværende situation, hvor finanspolitikken bidrager til at stabilisere økonomien, og derfor har regeringen også indgået en finanslovsaftale, der bidrager til en strammere finanspolitik i 2022, og for at lægge en dæmper på dansk økonomi udmøntes provenuet ikke i 2022.
Susanne Clemensen (CD), 1999-12-03:
Her kan jeg naturligvis ikke lade være med at indskyde, at jeg tror, at CD's forslag på finansloven om en pulje på 350 mio. kr. over de næste 4 år til forsøg med helhedsskolen vil vise sig at være en brugbar model, der i højere grad kan tage hensyn til at udvikle alle elevers forskelligheder og potentialer.
Leif Mikkelsen (LA), 2017-01-27:
Og jeg er også helt sikker på, at kronprinsen er meget opmærksom på, hvad det er, der er regeringens politik, og hvordan han skal agere i forlængelse af det, og det er også derfor, jeg har forsøgt at understrege, hvordan den beslutningsproces i IOC er, og hvad det i bund og grund er, kronprinsen har besluttet.
Holger K. Nielsen (SF), 2011-02-10:
Jeg synes virkelig, at det er et stort omsving i forhold til, hvordan fru Ellen Trane Nørby normalt betragter offentlig støtte til private virksomheder, og en manglende tro på dem, altså at disse kommercielle virksomheder absolut skal have bundet penge i rumpen, for at de overhovedet vil lave noget seriøst.
Ellen Trane Nørby (V), 2017-05-17:
Når jeg tager ordet her til sidst, er det, fordi jeg synes, at den her debat især fra Enhedslistens og Alternativets side simpelt hen beror på så mange både misforståelser, men også alle mulige insinuationer om, at der ikke ligesom skulle ske noget, at det har været en inddragelse på skrømt, og at der ikke har været nogen dialog.
Villy Søvndal (SF), 2003-05-27:
Vi andre, vi voksne, er jo i en række sammenhænge beskyttet med advokatbistand, når vi inddrages i den type af sager, mens børnene står meget alene og er meget afhængige af, at de tilfældigvis har nogle voksne, der kan tage vare på dem. Hvis de har de voksne, er de heldige, og så er det jo fint, og så er der ingen problemer.
Pia Christmas-Møller (UFG), 2009-04-22:
Jeg vil gerne høre, om vores travle udenrigsminister vil afsætte tid til at prøve at indgå i en dialog via de danske medier, så man får blik for, at Danmarks interesser er entydigt bedst varetaget, når vi først og fremmest benytter dialogen som våben og deltager aktivt i et internationalt samarbejde med henblik på at løfte overliggeren så højt som overhovedet muligt.
Kristian Jensen (V), 1999-12-02:
I Venstre mener vi, at der er nogle grundlæggende rettigheder, som følger med det at være menneske, og som vi - og med ordet »vi« menes Folketinget og staten - ikke kan tillade os at fjerne fra borgerne, ligegyldigt hvor velmenende og tilsyneladende gode argumenter vi kan stable på benene.
Per Stig Møller (KF), 2010-05-18:
For en forøgelse af refusionsprocenten til 25, som Socialdemokratiet ønsker, svarer altså til en ekstra bevilling på 76,8 mio. kr., men Socialdemokratiet har altså ikke været i stand til at gennemskue det selv og taler om 8 mio. kr., som bliver til 76,8.